Ongelmat Helsinki-Vantaan lentokentällä jatkuvat aamupäivän hälytyksen jälkeen myös iltapäivällä. Terminaali 2 on nyt avattu uudelleen.

Helsinki-Vantaan T2-lähtöaula on jälleen avattu. Lennot olivat iltapäivällä noin puoli tuntia myöhässä.

T2-lähtöaula oli suljettuna pelastustehtävän vuoksi torstaina.

Torstaina kello viiden jälkeen selvisi, että Puolustusvoimien erikoisyksikkö on tulossa analysoimaan vaaraa aiheuttanutta ainetta.

– 24 ihmistä altistui. Heistä yhdeksän on viety tarkastettavaksi sairaalaan. Kukaan altistuneista ei ollut matkustaja, vaan kaikki kuuluivat henkilökuntaan, Peijaksen alueen ensihoidon vastuulääkäri Heini Harve-Rytsälä Hyksin akuutista hoidosta kertoo Ilta-Sanomille.

Hänen mukaansa heillä on ollut ilmatieärsytykseen viittaavia oireita.

Nyt epäillään, että on tapahtunut teknisen laiteen vika. Rikosta ei epäillä.

Tilat on nyt tuuletettu ja roskakorit on tyhjennetty. Peijakseen tarkastukseen toimitetuista osa on jo päässyt pois.

Näin tilanne kehittyi iltapäivällä

– Hälytys tuli kello 13.10. Kyseessä on vaarallisen aineen onnettomuus, palotarkastaja Olli-Valtteri Saarikoski Keski-Uudenmaan pelastuslaitokselta kertoo Ilta-Sanomille.

– Paikalla on nyt melkoinen kaaos, sillä terminaali 2 on suljettu ja ulkona on paljon väkeä, paikalla oleva matkustaja kertoo Ilta-Sanomille kello kolmen jälkeen iltapäivällä.

– Odotamme uusia ohjeita ja ohjaamme matkustajia lähtöselvityspisteille 261–268 Mari Rouvi Finnairilta kertoi.

Myös saapuvien aula 2A oli pois käytöstä, Finavialta kerrottiin.

Tilanne aiheuttaa viivästyksiä lentoliikenteeseen. Lentoaseman matkatavaratoiminnoissa sekä turvatarkastuksessa voi olla ruuhkia.

”Outoa hajua”

Toinen lentoasemalla oleva matkustaja kertoi Ilta-Sanomille, että kaikki lennot olivat pahasti myöhässä.

– Pääsin vasta nyt turvatarkastuksesta läpi. Tämä toinen hälytys liittyy päivän aiempaan tapahtumaan. Meille on kuulutuksissa kerrottu, että sulkeminen johtui siitä, että jotkut ovat saaneet hengitysvaikeuksia, mies kertoi.

– Kuulutuksissa on painotettu, että kenelläkään ei ole välitöntä vaaraa. Hieman outo haju on silti ilmassa, hän painotti.

Mies uskoi pääsevänsä lennollaan Ouluun, mutta ainakin puoli tuntia myöhässä.

Tilanne alkoi jo kello 11 jälkeen

Aiemmin päivällä Keski-Uudenmaan pelastuslaitos sai hälytyksen keskisuuresta vaarallisen aineen onnettomuudesta Helsinki-Vantaan lentokentällä kello 11.15. Tuolloin terminaalissa oli havaittu outoa hajua ja ainakin 16 ihmistä sai hengitystieoireita. Finavialta kerrottiin tuolloin, että terminaali 2:en lähtöaulassa on ollut viranomaistehtävä, mutta tilanne on palautumassa normaaliksi.